Diari Oficial de la Generalitat Valenciana


Sumari del DOGV 4986, del 15-04-2005 (2005/3769)

RESOLUCIÓ de 21 de març de 2005, de la Direcció General de Treball i Seguretat Laboral, per la qual es disposa el registre i la publicació de l'acord sobre relacions laborals i drets sindicals del personal al servici de l'administració de justícia transferit a la Generalitat Valenciana, subscrit entre la Conselleria de Justícia i Administracions Públiques i les organitzacions sindicals CCOO, CSI-CSIF, UGT-PV, STAPV-Iv i CEMSATSE, presents en la Mesa Sectorial de Justícia de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4986

Data del DOGV
:   15-04-2005

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2005/3769


Data del document
:   21-03-2005

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * agent judicial
    * conveni col·lectiu
    * sindicat
    * conveni col·lectiu
    * funcionari
    * relació laboral

RESOLUCIÓ de 21 de març de 2005, de la Direcció General de Treball i Seguretat Laboral, per la qual es disposa el registre i la publicació de l'acord sobre relacions laborals i drets sindicals del personal al servici de l'administració de justícia transferit a la Generalitat Valenciana, subscrit entre la Conselleria de Justícia i Administracions Públiques i les organitzacions sindicals CCOO, CSI-CSIF, UGT-PV, STAPV-Iv i CEMSATSE, presents en la Mesa Sectorial de Justícia de la Comunitat Valenciana. [2005/F3769]
  
Vist el text de l'acord sobre relacions laborals i drets sindicals del personal al servici de l'administració de justícia transferit a la Generalitat Valenciana, subscrit entre la Conselleria de Justícia i Administracions Públiques i les organitzacions sindicals CCOO, CSI-CSIF, UGT-PV, STAPV-Iv i CEMSATSE, presents en la Mesa Sectorial de Justícia de la Comunitat Valenciana, i d'acord amb el que disposa l'article 36 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques, modificada per la Llei 7/1990, de 19 de juliol, esta Direcció General de Treball i Seguretat Laboral acorda:
  
Primer
  
Dipositar l'acord en l'oficina pública a què fa referència la Llei Orgànica 11/1985, de 2 d'agost, de Llibertat Sindical, adscrita a esta direcció general.
  
Segon
  
Disposar que siga publicat en el Diari Oficial de la Generalitat Valenciana.
  
València, 21 de març de 2005.- El director general de Treball i Seguretat Laboral: Román Ceballos Sancho.
  
Acord entre la Conselleria de Justícia i Administracions Públiques i les organitzacions sindicals, sobre relacions laborals i drets sindicals del personal al servici de l'administració de justícia transferit a la Generalitat Valenciana
  
1. Determinació de les parts que subscriuen l'acord
  
Després del corresponent procés de negociació, el present acord ha sigut signat pel conseller de Justícia i Administracions Públiques, Miguel Ignacio Peralta Viñes, i les organitzacions sindicals CCOO, representada per Juan Cruz Ruiz; CSI-CSIF, representada per José Vicente Cabo Iranzo; UGT-PV, representada per Maribel Molina Montes; STAPV-Iv, representada per Juan Miguel Muñoz Olmo, i CEMSATSE, representada per Marcelo Monzonís Lorente, presentes en la Mesa Sectorial de Justícia de la Comunitat Valenciana.
  
2. Àmbit personal
  
Este acord és aplicable al personal dels cossos de metges forenses, gestió processal i administrativa, tramitació processal i administrativa i auxili judicial, de l'administració de justícia a la Comunitat Valenciana (actualment secretaris de pau a extingir, oficials, auxiliars i agents, en tant es procedix al procés d'integració previst en la Llei Orgànica 19/2003, de 22 de desembre, de modificació de la Llei Orgànica 6/1985, de l'1 de juliol, del Poder Judicial).
  
3. Àmbit territorial
  
L'àmbit territorial d'este acord és el de la Comunitat Valenciana.
  
4. Juntes de personal
  
Són els òrgans específics de representació dels funcionaris al servici de l'administració de justícia, destinats a la Comunitat Valenciana. Les facultats, drets i garanties de les juntes de personal i dels seus membres són les que establixen els articles 9 i següents de la Llei 9/1987, de 12 de juny, d'Òrgans de Representació, Determinació de les Condicions de Treball i Participació de Personal al Servici de les Administracions Públiques.
  
Les juntes de personal existents actualment a la Comunitat Valenciana i el nombre de representants de cada una d'estes, segons l'escala establida en l'article 8 de la Llei 9/1987, i conforme als censos definitius d'electors corresponents al procés de renovació de les juntes de personal, celebrat el dia 27 de febrer de 2003, són els següents:
  
- La de l'àmbit territorial de la província d'Alacant, amb 21 membres.
  
- La de l'àmbit territorial de la província de Castelló, amb 11 membres.
  
- La de l'àmbit territorial de la província de València, amb 23 membres.
  
Entre els drets reconeguts als membres de les juntes de personal, com a representants legals dels funcionaris, figura disposar d'un crèdit d'hores mensuals dins de la jornada de treball, retribuïdes com a treball efectiu, per a exercir les seues funcions de representació, basant-se en l'article 11.d) de la Llei 9/1987; per la qual cosa els membres de les juntes de personal d'Alacant i València disposaran de 40 hores mensuals per exercir les seues funcions de representació i els de la Junta de Personal de Castelló disposaran de 30 hores mensuals.
  
Això no obstant, els membres de la Junta de Personal d'una mateixa candidatura, que així ho manifesten, podran procedir a l'acumulació dels seus crèdits horaris a favor d'un o més membres de la mateixa candidatura, i podran quedar rellevats totalment del deure de prestar servicis al seu centre de treball si acumulen 120 hores, i en el cas que no aconseguisquen el màxim d'hores acumulables, quedaran dispensats de prestar servicis en centre de treball en la mateixa quantia d'hores que conserven o acumulen per a exercir les seues funcions de representació del personal.
  
Les acumulacions i cessions de crèdits horaris, així com les seues variacions, hauran de sol·licitar-se a la Direcció General de Justícia, a través de les organitzacions sindicals, les quals demanaran les conformitats de cessió, acumulació i/o renúncia dels crèdits horaris dels membres de la Junta de Personal interessats.
  
No seran efectives les acumulacions o variacions de crèdits horaris sol·licitades pels sindicats mentre no hi haja resolució favorable de la Direcció General de Justícia, la qual haurà de resoldre en el termini de 15 dies, des de la comunicació de la sol·licitud pels sindicats.
  
Les assignacions individuals de crèdits horaris seran efectives des de la notificació a l'interessat i tindran, almenys, una validesa de sis mesos des de l'última modificació, llevat que hi haja circumstàncies excepcionals, degudament justificades, que aconsellen la seua modificació anterior i així siga acordat per la Direcció General de Justícia.
  
La utilització de crèdits horaris per part dels representants dels empleats públics, que no estiguen dispensats totalment del deure de prestar servicis al seu centre de treball, haurà de ser efectuada, en tots els casos, per unitats senceres d'hores i previ avís al responsable funcional de l'oficina judicial on es trobe destinat.
  
Igualment, haurà de sol·licitar el permís procedent, conforme al model de sol·licitud establit en la Instrucció de 16 de juny de 2004, de la Direcció General de Justícia, sobre vacances, permisos i llicències, o al que en desplegament de l'esmentada instrucció es puga elaborar en adaptació de la legislació específica en matèria de representació del personal.
  
Els membres de juntes de personal podran cedir, parcialment o totalment, el seu crèdit horari a la borsa autonòmica única d'hores; igualment, podran acumular de la borsa autonòmica única d'hores, parcialment o totalment, crèdit horari per este concepte, prèvia petició de l'organització sindical.
  
5. Seccions sindicals i delegats sindicals
  
Les seccions sindicals són els instruments específics per al desenvolupament de l'acció sindical atribuïda per la Llei Orgànica 11/1985, de 2 d'agost, de Llibertat Sindical, i es poden constituir d'acord amb el que establixen l'article 8 i següents de l'esmentada llei.
  
Les seccions sindicals a què es referix el paràgraf anterior només poden estar integrades pel personal que es troba inclòs en l'àmbit d'aplicació personal del present acord.
  
En l'àmbit dels centres de treball, els empleats públics al servici de l'administració de justícia destinats a la Comunitat Valenciana i afiliats a un sindicat podran constituir seccions sindicals, d'acord amb els seus estatuts i la legislació vigent. Als efectes d'aplicar este acord, i en adequació a les activitats i organització específiques dels òrgans judicials, constituiran un únic centre de treball per província la totalitat d'òrgans judicials i la resta d'organismes radicats en cada una de les províncies d'Alacant, Castelló i València.
  
Les seccions sindicals que puguen ser constituïdes pels treballadors afiliats als sindicats, amb presència en els òrgans de representació del personal al servici de l'administració de justícia destinats a la Comunitat Valenciana, estaran representades, a tots els efectes, per delegats sindicals elegits pels seus afiliats i entre estos al centre de treball. Els delegats sindicals nomenats que complisquen les condicions establides en el present acord disposaran d'un crèdit horari equivalent a 40 hores mensuals per atendre la seua labor de representació, si bé les exerciran en quanties mensuals de 120 hores íntegres o fins a 20 hores, conforme a la regulació que es determinarà més avant.
  
Les seccions sindicals pertanyents a una mateixa organització sindical que obtinga el 10% dels vots en l'àmbit de l'òrgan de representació del personal al servici de l'administració de justícia destinat a la Comunitat Valenciana, i que hagen subscrit este acord, tenen dret al següent nombre de delegats sindicals:
  
A la província d'Alacant, 4 delegats sindicals.
  
A la província de Castelló, 2 delegats sindicals.
  
A la província de València, 6 delegats sindicals.
  
Els crèdits horaris que puguen correspondre als delegats sindicals que cada una de les organitzacions sindicals signants d'este acord tenen dret a designar s'acumularà en una borsa única corresponent a l'àmbit territorial de la Comunitat Valenciana, tenint en compte que es pot constituir una secció sindical per a l'àmbit de cada una de les tres províncies, amb el nombre de delegats sindicals que s'han establit en el paràgraf anterior.
  
El total de crèdit horari resultant de l'acumulació esmentada pot ser lliurement distribuït per cada una de les organitzacions sindicals mitjançant la designació de delegats sindicals, amb les úniques limitacions de nombre de delegats sindicals per província, enumerats anteriorment, i disponibilitat d'hores en quanties de 120 hores íntegres o fins a 20 hores mensuals de la borsa autonòmica.
  
Els delegats sindicals que disposen de 120 hores quedaran rellevats totalment del seu deure de prestar servicis al seu centre de treball, i la resta de delegats sindicals que disposen fins a 20 hores quedaran dispensats en la mateixa quantia horària del seu deure de prestar servicis al seu centre de treball.
  
La designació dels delegats sindicals i les modificacions sobre assignació individual de crèdits horaris han de notificades expressament per les organitzacions sindicals a la Direcció General de Justícia, la qual resoldrà sobre la concessió del permís en el termini de 15 dies des de l'esmentada comunicació.
  
Les assignacions individuals de crèdits horaris seran efectives des de la notificació a l'interessat i tindran, almenys, una duració de sis mesos des de l'última modificació, llevat que hi haja circumstàncies excepcionals, degudament justificades, que aconsellen la seua modificació anterior i així siga acordat per la Direcció General de Justícia.
  
La utilització de crèdits horaris per part dels delegats sindicals amb crèdit horari fins a 20 hores haurà de ser efectuada, en tots els casos, per unitats senceres d'hores i previ avís al responsable funcional de l'oficina judicial on es trobe destinat.
  
Igualment, haurà de sol·licitar el permís procedent, conforme al model de sol·licitud establit en la Instrucció de 16 de juny de 2004 de la Direcció General de Justícia sobre vacances, permisos i llicències, o al que en desplegament de dita instrucció es puga elaborar en adaptació de la legislació específica en matèria de representació del personal.
  
De la borsa autonòmica única d'hores podrà cedir-se crèdit horari a membres de juntes de personal, igualment la borsa autonòmica única d'hores podrà acumular crèdit horari de membres de juntes de personal.
  
Conforme al que disposa l'article 10.1 i 10.2 de la Llei Orgànica 11/1985, de 2 d'agost, de Llibertat Sindical, les organitzacions sindicals que constituïsquen una secció sindical en l'àmbit d'un òrgan de representació en el qual no hagen obtingut el 10% dels vots però que tinguen presència en la Junta de Personal d'eixe àmbit, estaran representades per un sol delegat sindical.
  
6. Alliberaments institucionals
  
La Llei 9/1987 i la Llei 7/1990 reconeixen la capacitat de negociació de les condicions de treball del personal al servici de les administracions públiques i el dret a la negociació col·lectiva i a la participació en la determinació de les condicions de treball dels empleats públics.
  
Per tal de facilitar i promoure l'activitat negociadora i de participació en les condicions de treball del personal al servici de l'administració de justícia destinat a la Comunitat Valenciana, la Direcció General de Justícia comunicarà a la Mesa General de Negociació de la Comunitat Valenciana, com a òrgan competent per a concedir alliberaments de caràcter institucional, el nombre d'alliberaments corresponents al sector justícia que per les parts signants d'este acord han convingut.
  
Les organitzacions sindicals presents en la Mesa Sectorial de Justícia que hagen aconseguit el 10% de representativitat a nivell autonòmic al sector justícia i que hagen subscrit el present acord, tindran dret, cada una d'estes, a quatre alliberaments institucionals en este àmbit.
  
Les organitzacions sindicals que, sense haver aconseguit el 10% de representativitat a nivell autonòmic en el sector justícia, estiguen presents en la Mesa Sectorial de Justícia, exclusivament per raó d'estar representades en la Mesa General de Negociació de la Generalitat Valenciana i que hagen subscrit el present acord, tindran dret cada una d'estes a un alliberament institucional en este àmbit.
  
En el cas que es produïra l'adhesió al present acord d'alguna organització sindical que haguera obtingut el 10% de representativitat a nivell autonòmic en el sector justícia, es procediria a l'augment del nombre d'alliberats institucionals, prèvia negociació amb totes les parts signants del present acord, per a la seua redistribució.
  
7. Delegats de prevenció
  
La designació, competències, facultats, garanties i crèdit horari dels delegats de Prevenció se subjectarà al que disposa la Llei 31/1995, de Prevenció de Riscos Laborals, Decret 123/2001, de 10 de juliol, del Govern València, i la resta de legislació aplicable sobre la matèria.
  
8. Dret de reunió
  
En el marc de l'actual normativa sobre exercici del dret de reunió, la Conselleria de Justícia i Administracions Públiques i les organitzacions sindicals signants entenen que la intensificació de la informació al personal, conseqüència dels processos de negociació a què es referix el present acord, aconsella realitzar una regulació específica d'este dret a l'àmbit de l'administració de justícia.
  
En este sentit, les parts acorden que el nombre d'hores anuals a disposar per a la realització d'assemblees pel conjunt de les organitzacions sindicals signants del present acord serà el següent:
  
- Província de València: 26 hores.
  
- Província d'Alacant: 26 hores.
  
- Província de Castelló: 26 hores.
  
Les organitzacions sindicals signants acordaran entre si la distribució dels esmentats crèdits horaris per a l'exercici del dret de reunió, i hauran de comunicar formalment dita distribució o, si fa el cas, les seues modificacions, a la Direcció General de Justícia, com a requisit previ a la seua utilització.
  
Es considerarà que consumixen hores d'este crèdit les reunions o assemblees de caràcter general convocades per les organitzacions sindicals signants, així com les que dirigisquen exclusivament als seus afiliats.
  
Les reunions convocades per una mateixa organització sindical, que se celebren en la mateixa província i amb idèntic orde del dia davant d'un conflicte determinat, es computaran, a efectes de consum del crèdit horari, com si d'una sola assemblea es tractara.
  
El dret de reunió podrà exercitar-se a l'àmbit de l'administració de justícia entre les 07.30 i les 09.30 hores, i a partir de les 13.30 hores.
  
Quan el dret de reunió s'exercisca utilitzant seus o instal·lacions d'edificis judicials, serà comunicat pels convocants, previ avís al jutge degà corresponent.
  
Quant a procediment, termini i requisits per a exercici del dret de reunió, caldrà ajustar-se a allò establit amb caràcter general en els articles 42 i 43 de la Llei 9/1987, de 12 de juny.
  
9. Mitjans materials per a l'exercici de l'acció sindical
  
Previ examen de l'actual dotació en matèria de locals i mitjans materials, s'adoptaran les mesures pertinents per a cobrir les necessitats de les organitzacions sindicals en aquells supòsits en què es detecte insuficiència de mitjans per al desenvolupament de l'acció sindical i de representació de personal, sempre que tinguen presència en la Junta de Personal de la respectiva província, de conformitat amb el que establix l'article 8.2 de la Llei Orgànica 11/1985, de 2 d'agost, de Llibertat Sindical.
  
10. Drets econòmics i professionals dels representants sindicals
  
El personal que exercisca funcions sindicals i representatives tindrà els mateixos drets econòmics que en actiu i no podrà ser discriminat en la seua promoció econòmica o professional en raó, precisament, de l'exercici de la seua representació.
  
Els funcionaris, amb permís sindical a temps complet, conforme amb el que disposa el present acord, tindran dret a la percepció de totes les retribucions que corresponguen al seu lloc de treball, inclosos el complement o indemnitzacions, per raó de servici de guàrdia i qualsevol altre que en concepte de productivitat o en execució de plans o programes concrets els corresponguera percebre, si es troben exercint treball efectiu a la seua oficina judicial.
  
Els funcionaris, amb permís sindical a temps complet tindran dret a la percepció de les indemnitzacions per realització de servici de guàrdia, encara que no les realitzen, sempre que es donen les circumstàncies següents:
  
- Que per raó de la seu destinació li corresponguera realitzar el servici de guàrdia.
  
- Si el servici de guàrdia no és realitzat per la totalitat dels funcionaris de la plantilla de l'òrgan de destinació, la meritació de la indemnització només procedirà quan, segons els torns que s'establisquen, li haguera correspost realitzar-lo per estar inclòs en l'esmentat torn.
  
11. Acord final
  
La Direcció General de Justícia procedirà a substituir tots els alliberaments sindicals a jornada completa que pogueren produir-se entre els integrants de membres de juntes de personal, seccions sindicals o institucionals, mitjançant el nomenament legal oportú.
  
El present acord entrarà en vigor el dia 1 de desembre de 2004, i tindrà un període de vigència de tres anys, prorrogables per períodes anuals.
  
La Direcció General de Justícia no estarà obligada per acords subscrits en altres àmbits, llevat d'aquells que amb caràcter global es prenguen per a tots els empleats públics dins del seu abast.
  
El present acord haurà d'entendre's amb caràcter global, i podrà ser denunciat per les parts que el subscriuen en cas d'incompliment de qualsevol dels seus punts.
  
La denúncia de l'acord per qualsevol de les organitzacions sindicals que el subscriuen no exclourà la seua aplicació respecte a la resta i a les que, amb posterioritat a la seua signatura, s'hagueren adherit a este. L'administració podrà denunciar l'acord respecte a les organitzacions sindicals signants i adherides que hagueren incomplit els seus termes.
  
La denúncia de l'acord es realitzarà formalment, en escrit motivat, que indique la causa d'esta, de la qual cosa hauran de tindre coneixement totes les parts que el subscriuen.